Ny banegårdsplads kickstarter udvikling af Bymidten | Ballerup.dk
Ny banegårdsplads kickstarter udvikling af Bymidten
Fra 2018 vil alle, der ankommer til Ballerup, opleve en ny velkomst til byen, og borgere og besøgende får et dejligt byrum til ophold og aktivitet
Ballerup Kommune har i samarbejde med Realdania afholdt en projektkonkurrence om en ny udformning af Banegårdspladsen i Ballerup. Konkurrencen er vundet af SLA A/S, som sammen med Holscher Nordberg Architects A/S og Atkins Danmark A/S skal være kommunens rådgivere på at realisere den nye plads.
Konkurrencen er samtidig med til at kickstarte en større udvikling af Ballerup Bymidte over de kommende år, som blandt andet også skal være med til at tiltrække nye investeringer til forstadsområdet.
Banegårdspladsen er i dag én stor busterminal. Fremover vil pladsen både rumme busterminalen og et attraktivt byrum med plads til ophold og aktivitet. Som første resultat af kickstarten kommer der også en ny bygning på pladsen, som efter planen skal rumme almene boliger, café og butikker (bygningen indgik ikke i arkitektkonkurrencen).
- Vi har fundet den helt rigtige vinder, der samler bymidten og skaber mere liv. Vi glæder os til at komme i gang med projektet, som blot er første etape i udvikling af bymidten, siger borgmester i Ballerup Kommune Jesper Würtzen.
Den nye udformning af banegårdspladsen vil både skabe bedre forbindelse mellem stationen og butiksstrøget i Ballerup, Centrumgaden, og med mulighederne for at bruge pladsen som opholds- og mødested vil den nye banegårdsplads medvirke til at gøre hele bymidten mere attraktiv og tryg.
- SLA’s forslag giver et overbevisende bud på et foranderligt og fleksibelt hverdagsbyrum med udgangspunkt i en præcis analyse af forstadens liv og identitet. Det er en kvalitet, at projektet tager fat i hele Banegårdspladsen og giver alle funktioner en rumlig fortolkning. Forstadens liv - hverdagslivet – handler om det hele: At drikke kaffe, at sidde på bænken, at stå på bussen eller blot at passere forbi, udtaler bedømmelseskomiteen.
- SLA-teamet rammer hverdagspulsen i Ballerup rigtig fint. Forslaget vil skabe en attraktiv og fleksibel plads, som man har lyst til at opholde sig på og bruge aktivt. Samtidig vil årstidsbestemt beplantning og forskellige overflader danne en gennemtænkt fortælling i byrummet, som vil gøre Banegårdspladsen til et værd at besøge året rundt, fordi oplevelsen af byrummet ændrer sig alt efter årstiden, siger Astrid Bruus Thomsen, der er programchef i Realdania.
Læs mere om kampagnen Kickstart Forstaden Version 2.0 på realdania.dk (åbner i nyt vindue)